Både politi og rednignsmandskab fra to stationer blev fredag ved middagstid kaldt til Gudnæs Strand ved Snedsted syd for Thisted. En borger havde nemlig bedt om hjælp til det, han mente, var en mulig drukneulykke. Han havde set noget farverigt drive rundt på vandet. Og selv om det kunne være både en kajak og en væltet bøje, tog Midt- og Vestjyllands Politi ingen chancer. Både fra Hvorupøre og Thisted redningsstationer blev sendt på vandet, og en helikopter blev tilkaldt for at overflyve fjorden. Heldigvis lød konstateringen efter cirka 40 minutters arbejde, at der bare var tale om en bøje, der havde lagt sig ned. - Vi havde en del mandskab i aktion, ja, men det er ikke spild. Der var bare tale om en opmærksom borger, og det reagerer vi selvfølgelig på, siger vagtchef ved Midt- og Vestjyllands Politi, Simon Skelkjær.

Referat:
Politi og beredskab ledte fredag ved middagstid både til vands og i luften, da en borger havde anmeldt en mulig drukneulykke.